Arboristin at
Tutkinnon pakolliset osat ovat nuorten puiden kasvatus ja hoito, varttuneiden puiden hoito, puiden kuntoinventointi, puiden poisto, puisto- ja maisemametsien hoito sekä yrittäjyys ja asiakaspalvelu. Lisäksi voi suorittaa vapaaehtoisia osia: yritystoiminta, lisäysaineiston hankinta ja tuotanto, kansainvälinen puunhoito tai tuhojen tunnistus ja vaurioriskien hallinta.
Tutkinnon suorittaja tunnistaa Suomen käytetyimmät puuvartiset puu- ja pensaslajit ja valitsee käyttökohteeseen sopivan puun. Hän suunnittelee ja toteuttaa puuvartisten kasvien istutuksen jälkitöineen erilaisissa istutuskohteissa. Hän laatii ja toteuttaa hoito-ohjelmia ja korjaa juuristoalueen ongelmia. Hän hyödyntää ja soveltaa puiden hoitotöissä tietämystä puuvartisten kasvien biologisista ominaisuuksista, tunnistaa vahingollisimmat tuhonaiheuttajat ja antaa toimenpidesuosituksia. Hän arvioi hoitotarpeet, suunnittelee ja toteuttaa hoitoleikkauksia sekä laatii hoitotoimista kustannusarvion.
Tutkinnon suorittaja arvioi puun kuntoa ja määrittelee kasvavan puun arvon. Hän osaa käyttää erikoistekniikoita puiden poistojen suunnitteluun ja niiden toteutukseen. Hän suunnittelee ja toteuttaa maisemanhoitokohteen tavalla, joka ottaa huomioon ympäristön käytön ja monimuotoisuuden. Hän on perehtynyt yritystoiminnan keskeisiin käsitteisiin ja periaatteisiin sekä tuntee asiakaspalvelun perusteet ja toimii luontevasti ja asiallisesti asiakaspalvelutilanteissa.
Tutkinnon suorittaneet voivat työskennellä esimerkiksi kaupunkien ja kuntien puistoalueiden hoidosta vastaavissa yksiköissä sekä muissa organisaatioissa, joiden tehtäviin kuuluu taajamametsien hoito.